U Rwanda ruzabanza kwakirwa na Mali ku wa Gatatu tariki ya 1 Nzeri 2021 saa Tatu z'ijoro, mbere yo kwakira Kenya ku Cyumweru, tariki ya 5 Nzeri, mu mikino ibiri ibanza yo mu itsinda E ry'ijonjora rya kabiri ryo gushaka itike y'Igikombe cy'Isi kizabera muri Qatar mu 2022.
Rafael York utazakina uyu mukino wa mbere kubera ibyangombwa, yakoze imyitozo ya mbere mu Amavubi ku mugoroba wo ku wa Mbere, ni nyuma y'amasaha make yari amaze ageze i Agadir, aho yari kumwe na Mukunzi Yannick na we ukina muri Suède.
Imyitozo y'Amavubi yatangiye saa Tatu z'ijoro, isozwa saa Tanu zirengaho iminota mike. Abakinnyi babanje gukora imyitozo ibafasha gushyushya umubiri kubera ubukonje bw'i Agadir mu masaha akuze.
Rwatubyaye Abdul, Manzi Thierry, Rafael York na Mukunzi Yannick bose bageze Agadir ku wa Mbere hakiri kare, bakoranye n'abandi kimwe na Bizimana Djihad wahageze ahagana saa Moya z'umugoroba, ariko we akaba yakoze yambaye inkweto zisanzwe zitari izo gukinana.
Mu gihe Amavubi yakoraga iyi myitozo, Mali na yo yakoreraga ku kibuga kizaberaho umukino ku wa Gatatu mu gihe u Rwanda rwo rugikoreraho kuri uyu wa Kabiri.